
–	като взе предвид член 150, параграф 5 и член 136, параграф 4 от своя Правилник за дейността,
А.	като има предвид, че през юни 2026 г. брутално въоръжено нападение срещу цивилни лица в село Кавел, щата Плато, остави след себе си десетки загинали членове на местната християнска общност, множество ранени, както и разрушена инфраструктура, което е резултат от трагичното наслагване на етническо-религиозното напрежение и на конфликтите за ресурси;
Б.	като има предвид, че въпреки многократните предупреждения от страна на местните общности, църквите, организациите за защита на правата на човека и организациите на гражданското общество нигерийските органи не бяха в състояние да предотвратят подобни нападения, да предоставят адекватна защита на уязвимото християнско население и на уязвимите общности като цяло, да гарантират навременна и ефективна намеса или да проведат задълбочени разследвания и наказателни преследвания;
В.	като има предвид, че това нападение е част от по-широк модел на насилие в щата Плато и Средния пояс, включително нападения срещу предимно християнски селскостопански общности, традиционни водачи, духовенство, училища, здравни заведения и места за богослужение;
Г.	като има предвид, че системното насилие в Средния пояс на Нигерия се дължи на сложна комбинация от религиозно, етническо и междуобщностно напрежение, конфликти между земеделски стопани и пастири, спорове за земя и вода, организирана престъпност, екстремистка дейност, натиск върху климата и трайна безнаказаност;
Д.	като има предвид, че християните са най-преследваната религиозна група в световен мащаб и че липсата на отговор на това преследване подкопава защитата на свободата на религията или на убежденията;
1.	решително осъжда всяко насилие, извършено срещу цивилни лица в Кавел и в целия Среден пояс; изразява особено съжаление във връзка с непропорционалното въздействие върху жените и момичетата и категорично осъжда тревожното нарастване на целенасочените похищения и отвличания; изразява най-дълбоките си съболезнования на семействата на всички жертви и на всички лица, засегнати от това ужасяващо нападение, а именно християнската общност в щата Плато;
2.	настоятелно призовава нигерийските федерални и държавни органи да проведат задълбочено, прозрачно и независимо разследване на клането в Кавел, за да изправят извършителите пред съда и да сложат край на културата на безнаказаност;
3.	призовава нигерийското правителство да засили както операциите за борба с тероризма срещу въоръжени бойци, особено в региона на Средния пояс, така и усилията за противодействие на „Боко Харам“ и „Ислямска държава в провинция Западна Африка“;
4.	призовава нигерийското правителство да отстрани пропуските в разузнаването, да подобри споделянето на ранни предупреждения, да укрепи ръководената от държавата гражданска защита, да инвестира в регионалното посредничество, да приложи политики за устойчиво управление на земята, да насърчи продоволствената сигурност и да обърне внимание на екологичните фактори;
5.	подкрепя усилията за установяване на съдържателен и приобщаващ национален диалог с цел справяне с продължаващото насилие в множество региони и подчертава необходимостта да се обърне внимание на социално-икономическите фактори, свързани с тези нападения;
6.	отново потвърждава непоколебимия си ангажимент към свободата на мисълта, съвестта и религията;
7.	призовава специалния пратеник на ЕС за утвърждаване на свободата на религията и убежденията извън ЕС да обърне специално внимание на влошаващото се положение на християните и на всички преследвани религиозни общности в Нигерия;
8.	настоятелно призовава нигерийското правителство да разгледа ефективно положението на вътрешно разселените лица, като предостави подходящ временен подслон и даде приоритет на безопасното им завръщане в родните им общности;
9.	възлага на своя председател да предаде настоящата резолюция на Съвета, на Комисията, на заместник-председателя/върховен представител, както и на правителството и парламента на Федерална република Нигерия.

